**Αγαπητοί γονείς – κηδεμόνες των μαθητών μας.**

Καλωσορίζουμε τα παιδιά σας και ιδιαίτερα τους μαθητές της Α΄ τάξης και ευχόμαστε καλή, δημιουργική σχολική χρονιά, με υγεία χαρά και ευτυχία.

Ο σκοπός του γυμνασίου είναι να προωθήσει, μέσα στο πνεύμα του ευρύτερου σκοπού της εκπαίδευσης, την ολόπλευρη ανάπτυξη των μαθητών σε σχέση με τις δυνατότητες που έχουν στην ηλικία αυτή και τις αντίστοιχες απαιτήσεις της ζωής. Εξασφαλίζει τη μετάδοση και την παραγωγή γνώσεων και αξιών.

Όπως γνωρίζετε, η εκπαίδευση αποτελεί έναν από τους βασικούς, τυπικούς φορείς κοινωνικοποίησης. Με την είσοδό του στο εκπαιδευτικό σύστημα το παιδί εγκαταλείπει για πρώτη φορά τους κόλπους της οικογένειας, αναλαμβάνει ευθύνες και «δοκιμάζει» τα πρότυπα και τις συμπεριφορές που αφομοιώνει στο πλαίσιο της οικογένειας.

Η κοινωνική αγωγή των μαθητών μας είναι θεμελιώδες έργο του σχολείου. Η εφηβεία, που αρχίζει στο Γυμνάσιο, είναι η ηλικία που δημιουργεί πρότυπα και ανησυχίες. Η αγωγή είναι ένα από τα δυσκολότερα έργα των εκπαιδευτικών. Από βιολογικής πλευράς εκδηλώνονται σωματικές μεταβολές και το παιδί κυριαρχείται από ποικίλα συναισθήματα.

Γονείς και εκπαιδευτικοί πρέπει να είμαστε δίπλα στα παιδιά. Το έργο μας είναι δύσκολο αλλά με κοινή προσπάθεια και υπομονή θα έχουμε θετικά αποτελέσματα.

Αγαπητοί γονείς πρέπει να φροντίσετε ώστε η φοίτηση των παιδιών σας να είναι κανονική. Το σύνολο των αδικαιολόγητων απουσιών για όλη τη σχολική χρονιά είναι 64. Όπως γνωρίζετε για κάθε διδακτική ώρα έχουμε και μία απουσία. Για τη δικαιολόγηση απουσιών μέχρι και δύο ημερών λόγω ασθένειας ή άλλων σοβαρών οικογενειακών λόγων, αρκεί ενυπόγραφο σημείωμα του γονέα-κηδεμόνα (το έντυπο το παίρνετε από το σχολείο ή το κάνετε λήψη, όπως και άλλα έντυπα, από την ιστοσελίδα του σχολείου) και το προσκομίζετε οι ίδιοι αποκλειστικά δέκα ημέρες το πολύ μετά την επάνοδο του μαθητή στο σχολείο. Με τον τρόπο αυτό μπορείτε να δικαιολογήσετε τις απουσίες το πολύ 10 ημερών αθροιστικά για όλο το έτος. Δε δικαιολογούνται μια ή περισσότερες απουσίες, που αποτελούν τμήμα του ημερησίου προγράμματος λειτουργίας του σχολείου εκτός και αν πραγματοποιούνται για λόγους υγείας και με την άδεια του Δ/ντή του σχολείου. Θα πρέπει όμως απαραίτητα να συνοδεύονται από ιατρική βεβαίωση. Αν για λόγους υγείας ο μαθητής απουσιάζει περισσότερο από δύο συνεχόμενες ημέρες πρέπει να προσκομίσετε οι ίδιοι βεβαίωση δημόσιου νοσηλευτικού ιδρύματος ή ιδιώτη γιατρού, που να πιστοποιεί το είδος και τη διάρκεια της ασθένειας.

Οι μαθητές καθημερινά πρέπει να έρχονται προετοιμασμένοι στα μαθήματά τους. Να προσέχουν τη συμπεριφορά τους εντός και εκτός του σχολείου. Να έχουν ευπρεπή εμφάνιση, να έχουν μαζί τους τα βιβλία και τετράδιά τους και να τα διατηρούν καθαρά. Επίσης θα πρέπει να σέβονται και να προστατεύουν τη δημόσια περιουσία του σχολείου, (θρανία, καρέκλες, καθαριότητα χώρου). Οι μαθητές κατά την παραμονή τους στο σχολείο δεν πρέπει να έχουν μαζί τους κινητά τηλέφωνα ή άλλες ηλεκτρονικές συσκευές που διαθέτουν, σύστημα επεξεργασίας δεδομένων εικόνας και ήχου. Το σχολείο διαθέτει τηλέφωνο και μπορούν να το χρησιμοποιούν.

Οι μαθητές, όσοι επιθυμούν, μπορούν να λάβουν μέρος σε εκπαιδευτικά προγράμματα τα οποία θα λειτουργούν εκτός διδακτικών ωρών.

Αν κάποιο παιδί έχει κάποιο ιδιαίτερο πρόβλημα υγείας ή αν έχει διαγνωσμένες μαθησιακές δυσκολίες (δυσλεξία, δυσορθογραφία κ.α.) καλό είναι να το γνωρίζουμε. Για τους μαθητές της Α΄ τάξης θα πρέπει να προσκομίσετε ιατρικές βεβαιώσεις υγείας για το μάθημα της Φυσικής Αγωγής εντός 10 ημερών.

Ο σύλλογος διδασκόντων του σχολείου όρισε ως ημέρα συνάντησης - ενημέρωσης των γονέων - κηδεμόνων για τη φοίτηση και επίδοση των μαθητών την Τετάρτη 09:50 έως 11:50.

Παρακαλούμε να επικοινωνείτε μαζί μας για να υπάρχει αρμονική συνεργασία κατά τη διάρκεια του σχολικού έτους. Για επικοινωνία και ενημέρωση που αφορούν θέματα του σχολείου μπορείτε να χρησιμοποιείτε τα παρακάτω:

Ταχ. Διεύθυνση: Αισχύλου 14, 46100 Ηγουμενίτσα

Τηλέφωνο: 2665022562, Τηλεομοιότυπο: 2665024499

Ηλεκτρονική Διεύθυνση: 1gymigou@sch.gr

Ιστοσελίδα: http://1gym-igoumenitsas.weebly.com

Τέλος σας αποστέλλουμε έντυπο υπεύθυνης δήλωσης στο οποίο θα πρέπει να συμπληρώσετε τα στοιχεία σας, να το υπογράψετε και να μας επιστραφεί ώστε να μπορούμε να επικοινωνούμε μαζί σας.

|  |  |  |
| --- | --- | --- |
|  |  | **Καλή Σχολική Χρονιά****Ο Διευθυντής****Τσιαμπάς Ηλίας** |